Document ID: 32009D0587

RÅDETS BESLUTNING
af 7. juli 2009
om et uforholdsmæssigt stort underskud i Malta
(2009/587/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 104, stk. 6,
under henvisning til henstilling fra Kommissionen,
under henvisning til Maltas bemærkninger, og
ud fra følgende betragtninger:
(1)
I henhold til traktatens artikel 104 skal medlemsstaterne undgå uforholdsmæssigt store offentlige underskud.
(2)
Stabilitets- og vækstpagten er baseret på målsætningen om sunde offentlige finanser som et middel til at forbedre betingelserne for prisstabilitet og en stærk og vedvarende vækst, som fører til øget beskæftigelse.
(3)
I henhold til proceduren i forbindelse med uforholdsmæssigt store underskud efter traktatens artikel 104, der er uddybet i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (1), der indgår i stabilitets- og vækstpagten, skal der vedtages en beslutning om, at der foreligger et uforholdsmæssigt stort underskud. Protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder yderligere bestemmelser om gennemførelsen af proceduren i forbindelse med uforholdsmæssigt store underskud. Rådets forordning (EF) nr. 3605/93 (2) indeholder detaljerede regler og definitioner med henblik på anvendelsen af bestemmelserne i denne protokol.
(4)
I 2005 blev stabilitets- og vækstpagten ændret for at gøre den mere virkningsfuld og styrke dens økonomiske fundament samt sikre de offentlige finansers holdbarhed på lang sigt. Ændringen tjente især til at sikre, at der blev taget hensyn til hele den økonomiske og finanspolitiske baggrund i alle faser af proceduren i forbindelse med uforholdsmæssigt store underskud. På den måde bliver pagten en ramme, der kan benyttes som støtte for politiske initiativer, der hurtigt kan gøre de offentlige finanser sunde igen under hensyntagen til den økonomiske situation.
(5)
Traktatens artikel 104, stk. 5, fastsætter, at Kommissionen afgiver en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. Med henvisning til sin egen rapport udarbejdet i henhold til traktatens artikel 104, stk. 3, og Det Økonomiske og Finansielle Udvalgs udtalelse i henhold til traktatens artikel 104, stk. 4, konkluderede Kommissionen, at der foreligger et uforholdsmæssigt stort underskud i Malta. Den 24. juni 2009 afgav Kommissionen derfor en sådan udtalelse til Rådet for så vidt angår Malta (3).
(6)
Traktatens artikel 104, stk. 6, fastsætter, at Rådet skal tage hensyn til de bemærkninger, som den pågældende medlemsstat måtte ønske at fremsætte, inden det efter en generel vurdering fastslår, om der foreligger et uforholdsmæssigt stort underskud. I Maltas tilfælde fører denne generelle vurdering til de konklusioner, der er fastsat i denne beslutning.
(7)
Ifølge de oplysninger, som de maltesiske myndigheder indberettede i marts 2009, og som efterfølgende blev godkendt af Eurostat, nåede det offentlige underskud i Malta i 2008 op på 4,7 % af BNP, og overskred således i høj grad referenceværdien på 3 % af BNP. Underskuddet lå ikke tæt på referenceværdien på 3 % af BNP, og overskridelsen af referenceværdien kan ikke betegnes som exceptionel i traktatens og stabilitets- og vækstpagtens betydning. Den kan navnlig ikke betragtes som resultatet af en usædvanlig begivenhed eller et alvorligt økonomisk tilbageslag i 2008 i traktatens og stabilitets- og vækstpagtens forstand. Den reale vækst i BNP mellem 2005 og 2007 lå nemlig over 3 % om året, hvilket er betydelig højere end den potentielle vækst. Den økonomiske vækst tog af i 2008, men forblev positiv på 1,6 %, og den er i overensstemmelse med de seneste data revideret i opadgående retning til 2,5 %.. Overskridelsen af referenceværdien kan desuden ikke betegnes som midlertidig. Ifølge Kommissionens prognose fra foråret 2009 forventes underskudskvoten at falde, men fortsat at ligge over tærsklen i den periode, der er omfattet af prognosen, nemlig 3,6 % af BNP i 2009 og, på betingelse af at der føres en uændret politik, 3,2 % af BNP i 2010. Traktatens underskudskriterium er derfor ikke opfyldt.
(8)
Den offentlige bruttogæld har ligget over referenceværdien på 60 % af BNP siden 2001 og udgjorde i 2008 64,1 % af BNP. Ifølge Kommissionens prognose fra foråret 2009 forventes den offentlige gæld at følge en opadgående tendens, idet den stiger til næsten 69 % i 2010. Gældskvoten kan ikke anses for at mindskes tilstrækkeligt og nærme sig referenceværdien med en tilfredsstillende hastighed i traktatens og stabilitets- og vækstpagtens forstand. Traktatens gældskriterium er derfor ikke opfyldt.
(9)
I henhold til artikel 2, stk. 4, i Rådets forordning (EF) nr. 1467/97 kan der kun tages hensyn til »relevante forhold« i de faser, der fører frem til Rådets beslutning om et uforholdsmæssigt stort underskud i henhold til traktatens artikel 104, stk. 6, hvis den dobbelte betingelse, nemlig at underskuddet fortsat ligger tæt på referenceværdien, og overskridelsen af referenceværdien er midlertidig, er fuldstændig opfyldt. I Maltas tilfælde er denne dobbelte betingelse ikke opfyldt. Derfor tages der ikke hensyn til relevante forhold i de faser, der fører frem til denne beslutning -
VEDTAGET FØLGENDE BESLUTNING:
Artikel 1
Det fastslås efter en generel vurdering, at der foreligger et uforholdsmæssigt stort underskud i Malta.
Artikel 2
Denne beslutning er rettet til Republikken Malta.
Udfærdiget i Bruxelles, den 7. juli 2009.

Labels: 2
18